תות שחור

תּוּת שחור או תות שמי (שם מדעי: Morus nigra. שם עממי: עברית: תות שמי; ערבית: شاتوت תרגום: תות שאמי; אנגלית: black mulberry תרגום: תות שחור. מקור שמו הערבי מתייחס לאזור א-שאם (סוריה רבתי) על שם בנו של נוח - שם. הוא מין עץ פרי, נשיר, בינוני-גדול, חד-ביתי או דו-ביתי, אחד מ-17 מינים של הסוג תות (Morus) ממשפחת התותיים (Moraceae). מוצאו במערב אסיה, מהקווקז, איראן וארמניה. המין הובא לצפון אמריקה, אירופה וסין, שם הוא תורבת וגדל בר. בנוסף הוא בוית בעת העתיקה באגן הים התיכון בשביל פירותיו. מוצא השם העברי קדום. העץ נזכר במשנה, במסכת מעשרות. ביוון גידלו אותו כבר במאה השישית לספירה. שני מיני תות נפוצים בישראל כצמחי תרבות, התות השחור והתות הלבן, ובעת האחרונה התפשט התות הפקיסטני (Morus macroura). תות שחור הוא עץ חד־ביתי או דו-ביתי, ענף ורחב נוף שיכול להגיע לגובה של 10 מטר. תות שחור אוהב אור מלא, עמיד בקרה, בשרב, במליחות ובגיר. הוא גדל בכל אזורי הארץ ובקרקעות שונות. הריבוי באמצעות זרעים בעונת הסתיו. הענפים חומים כהים, הענפים הצעירים שעירים. הלוואים חופשיים, ממוקמים בצדי בסיס הפטוטרת, שעירים ונושרים בקלות או בהקדם. הניצנים, הרדומים בחורף, עטופים ב-3–6 קשקשים רעופים. העלים מסורגים והטרף שלהם פשוט עד מאונה עמוקות ככף יד והשוליים משוננים. הם עבים ובעלי 3–5 עורקים ראשיים שיוצאים מבסיסם ועורקים משניים מנוצים. העלים סגלגלים ורחבים אורכם 5–20 ס"מ ורוחבם מעט קטן מאורכם. בסיס העלה דמוי-לב עמוק, שפתם משוננת או בעלות אונות. העלים ירוקים, לא מבריקים. צדם העליון מחוספס וצבעם ירוק כהה וצדם התחתון שעיר וצבעם ירוק בהיר. התפרחות הזכריות חיקיות, בדרך כלל בזוגות, שיבוליות, מרובות פרחים, בעלי עוקץ קצר. תפרחות הנקבה הן משיבולת קצרה ועד כדורית. הפרחים חד-מיניים וקטנים, העטיף פשוט ללא כותרת עם 4 עלי גביע. הפרחים הזכריים: אונות הגביע חופפות; אבקנים מתכופפים בניצן; עמוד עלי ראשוני ומנוון בדרך כלל קיים. פרחי נקבה: יושבים; אונות הגביע חופפות, משתיירות בפרי; השחלה עלית עם מגורה אחת או שתיים; עמוד עלי קיים או לא; צלקת מפצלת לשתי חלקים, פלומה או מעין יבלות זעירות בהיקף. הפרי פרי מדומה עסיסי שנושר כיחידה אחת. אחרי הַאֲבָקָה והפריה מתפתחת מכל עלה שחלה אגוזית (פרי יבש שאינו נפתח בהבשילו) קטנה וקשה. במהלך ההבשלה מתאחים ארבעת עלי העטיף, מתמלאים מוהל עסיסי ומתוק, תופחים, ומתערים בדופן עלה השחלה ובאגוזית. וכך, הופך מקבץ האגוזיות לפרי מדומה. הזרע פחות או יותר כדורי בעל אנדוספרם; העובר מעוקל ושטוח; והטבורית אליפיזית. בניגוד לשמם, התותים לא תמיד מובדלים בצבעם. אמנם התות השחור צבעו סגול כהה או שחור, אך תות לבן יכול להיות בצבע לבן, צהוב, ורוד, סגול או שחור. טעמו של התות הלבן לפני ההבשלה הוא עדין ולאחר מכן הוא הופך להיות מתוק אך תפל; לעומתו טעם התות השחור לפני הבשלה בשלב הירוק טעמו אגוזי, לאחר התחלת ההבשלה צבעו הופך אדום וטעמו חמוץ ולאחר מכן שהתות גודל ומתחיל להתכהות טעמו חמצמץ עד מתוק ובהבשלה מלאה מתוק מאוד, בעל טעם עשיר. עוקץ התפרחת (אנ') של התות הלבן ארוך יותר מזה של התות השחור. עץ התות השחור מופיע בשיר "הכול קרה בגלל רותי" שמופיע בספר ובאלבום "זרעים של מסטיק" מאת לאה נאור והלחנים מאת נחום היימן. מדיה וקבצים בנושא תות שחור בוויקישיתוף תות שחור, באתר ITIS (באנגלית) תות שחור, באתר NCBI (באנגלית) תות שחור, באתר האנציקלופדיה של החיים (באנגלית) תות שחור, באתר צמח השדה תות שחור, באתר Tropicos (באנגלית) תות שחור, באתר GBIF (באנגלית) תות שחור, באתר The Plant List (באנגלית) תות שחור, באתר IPNI (באנגלית) ראו א-שאם. Morus nigra L., World Flora Online, ‏6-4-2022 (באנגלית) עזריה א., צמחים ובעלי חיים במשק האדם, החי והצומח של ארץ ישראל, כרך 12, משרד הבטחון-ההוצאה לאור והחברה להגנת הטבע, 1988, עמ' 120